Kongregacio por la episkopoj

La Kongregacio por la episkopoj (Congregatio pro Episcopis) ĝis junio 2022 estis unu el naŭ kongregacioj de la Roma kurio de la Katolika Eklezio. La 5-an de junio 2022 la agadon transprenis nova Dicasterium por episkopoj, kiu jam laboris ekde la 19-a de marto 2022.

 Historia skizo 
Ĝin starigis la 22-an de januaro 1587 papo Siksto la 5-a per la apostola konstitucio Immensa aeterni Dei kun la nomo "Kongregacio por la starigo de la Eklezioj kaj la konsistoriaj provizoj", nomo poste ŝanĝita al "Sankta Konsistoria Kongregacio". Per la apostola konstitucio Sapienti consilio de la 29-a de julio 1908 papo Pio la 10-a ampleksigis ĝiajn funkciojn, asignante al ĝi kompetenton rilate la elekton de episkopoj, la starigon de diocezoj kaj de kanonikaroj, la atentadon pri la regado de la diocezoj, kaj la estradon, la disciplinon, la administradon kaj la studojn de la seminarioj. La papo mem estis la prefekto. Per la konstitucio Regimini Ecclesiae universae de la 15-a de aŭgusto de 1967 papo Paŭlo la 6-a ŝanĝis la nomon al la nuna kaj reformulis ĝiajn kompetentojn, kiuj aktuale estas tiuj indikitaj en la Pastor Bonus, promulgita de papo Johano Paŭlo la 2-a la 2-an de junio de 1988.

 Nunaj funkcioj 
Por la Latina Eklezio, escepte de la misiaj teritorioj, ĝi establas novajn diocezojn, ekleziajn provincojn kaj armeajn episkopujojn; ĝi prizorgas la elekton de novaj episkopoj kaj apostolaj administrantoj, organizas la kvinjarajn vizitojn al la sojloj de la apostoloj.

 Regado kaj administrado 
La kongregacion konstituas nun 32 membroj, inter kiuj kardinaloj kaj episkopoj. Nun (oktobro 2012) ĝin ĉefas kardinalo Marc Ouellet.

La reganto de tiu eklezia ministerio nun (ekde 1965) havas la titolon Prefekto, antaŭe nur tiu de Sekretario, ĉar tiam la titolo Prefekto apartenis al papo.

La kongregaciaj membroj renkontiĝas ĉiun ĵaŭdon por pridiskuti la dokumentaron ricevitan; ĉiun sabaton la prefekto aliras la papon por lin informi pri la proponoj de la Kongregacio; post kelkaj tagoj li informas la kongregacion pri liaj decidoj pri la elektindaj al la rango de episkopo ktp,

 Eksteraj ligiloj 

 Latinlinga retejo de la Kongregacio por la episkopoj
 Itallingvaj listo kaj priskribo de la naŭ Kongregacioj
 Konstitucio Pastor Bonus latinlingve

 Vidu ankaŭ 
 Roma kurio
 Sankta Seĝo

Kategorio:Roma kurio